Só lyk ooreenkoms tussen SAL, vakbonde | Maroela Media
Die Suid-Afrikaanse Lugdiens (SAL), wat Vrydag 'n ooreenkoms met stakende vakbonde oor 'n loonverhoging aangegaan het, sê hy is trots daarop dat werkers bereid was om onder moeilike omstandighede sekere opofferings te maak.
"Ons land het 'n gesamentlike poging nodig om produktiewe arbeidsverhoudinge te skep en te handhaaf wat die sleutel tot ekonomiese groei en uitbreiding is, en wat werk kan skep en die land se internasionale mededingendheid kan bevorder," het Zuks Ramasia, waarnemende uitvoerende hoof van die SAL, in 'n verklaring gesê.
Werkers van die SAL en sy tegniese afdeling, SAAT, staak sedert verlede Vrydag – optrede wat die staatslugdiens nagenoeg R50 miljoen per dag gekos het.
Van die kernpunte in die ooreenkoms sluit in:
'n Styging van 5,9%, terugwerkend na 1 April vanjaar. Die verhoging tree in Februarie volgende jaar in werking en is onderhewig aan die beskikbaarheid van finansiering.
Die terugbetaling vir die eerste ses maande (April tot September 2019) word in Maart volgende jaar betaal.
Die oorblywende vier maande se terugbetaling word in April betaal.
Bogenoemde betalings is onderhewig aan die verkryging van geld vir dié doeleindes.
'n Taakspan sal gestig word om kostebesparingsinisiatiewe te identifiseer en te oorweeg. Dit sluit in inkontraktering en kontrakte.
Die staking word onmiddellik afgelas.
Die National Transport Movement (NTM) het nié aan die staking deelgeneem nie en het ook 'n loonverhoging van 5,9% aanvaar.
"Die ooreenkoms, veral die feit dat ons 'n salarisverhoging van 5,9% aangebied het te midde van groot finansiële probleme, is 'n erkenning van die belangrike bydrae wat werkers lewer tot die sukses van die maatskappy, tot ekonomiese ontwikkeling en toerisme," het Ramasia gesê.
Sy het gesê die sakeomgewing was die afgelope jaar 'n groot uitdaging vir die meeste ondernemings, ook die SAL. "Wêreldwye ekonomiese groei bly grootliks laag. Die uitwerking word in die meeste markte gevoel waar groei vloeibaar is. As Suid-Afrika se voorste lugredery sien ons uit na die inwerkingstelling van dié opbouende ooreenkoms wat die SAL help om sy mededingendheid te verbeter, terwyl werksgeleenthede behou en beskerm word."
Ek het noual gesien, moenie kommissies inkry nie, dit vat nog geld weg, halveer net top bestuur se salrisse, dan sal al die probleme opgelos wees.
Mooi toespraak, my hart is nou sommer rooier as rooi (Hi-Def) en dat mens vooruit die geld kan belowe wat nie daar is nie. So 'n geloof in die toekoms is dalk net wat ons nodig het. As dit met die SAL kan gebeur, kan dit met die ANC se bestuur van die land se ekonomie gebeur, ons moet net vasbyt to een of ander tyd komende jaar….